遊秦巖
作者：陳與義
朝代：宋

paragraphs: 秦巖昧舊聞，勝會非復常。
異哉五里秘，發此一日狂。
篝燈破大陰，拄杖入仙鄉。
散途楊梅實，承磴菡萏房。
石液白瑶墮，泉氣青霓翔。
度危心欲動，逢衍興未央。
眩人黝谷深，覆我翠極長。
降登窮田垅，開闔到鞠場。
龍遮側岸路，貓護高廩藏。
力士倒履空，應真儼成行。
碾缺神所吝，帳空仙莫量。
水鳴泬寥內，柱立森羅傍。
語聞受遠響，力極生微陽。
夢中出小竇，立處忽大荒。
塵緣信深重，仙事豈渺茫。
靈武唐業開，湘濱耀文章。
望夷秦政壞，嶺底畏禍殃。
隱顯非士意，安危存國綱。
且復置此事，更將適何方。
賦詩意未愜，吾欲棲僧廊。